
На основу Одлуке о измени Одлуке о реализацији програма стручне праксе, коју је донело Градско веће града Врања, од 15.08.2013., број: 06-138/2013-04 и Споразума о уређивању међусобних права и обавеза у реализацији програма или мера активне политике запошљавања, између Националне службе за запошљавање и града Врање за 2013. годину од 27.08.2013. године, број 0800-101-4/13, код Националне службе за запошљавање и број 40-216/2013-18 код града Врање
ГРАД ВРАЊЕ И НАЦИОНАЛНА СЛУЖБА ЗА ЗАПОШЉАВАЊЕ ФИЛИЈАЛА ВРАЊЕ
р а с п и с у ј у
Ј А В Н И   П О З И В

З А

РЕАЛИЗАЦИЈУ  ПРОГРАМА СТРУЧНЕ ПРАКСЕ  У 2013/2014.ГОДИНИ

I ОПИС ПРОГРАМА И ВИСИНА СРЕДСТАВА

Програм стручне праксе намењен је незапосленим лицима која се први пут стручно оспособљавају за занимањa за која су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради оспособљавања за самосталан рад и полагање приправничког, односно стручног испита, у складу са законом или општим актом послодавца, без заснивања радног односа. 
Програм стручне праксе се реализује у складу са Локалним акционим планом запошљавања за 2013. годину, који као основни услов предвиђа ангажовање лица са  просечном оценом не мањом од 8,00, старости до 35 година, који су диплому стекли на државном факултету или приватном акредитованом факултету (стечен VII степен високог образовања), код послодаваца.
У случају да  износ опредељених средстава у буџету града Врања превазилази укупну суму потребну за финансирање стручне праксе за лица која испуњавају основни услов и налазе се на евиденцији Националне службе за запошљавање Филијале Врање, биће омогућено ангажовање лица и са:

· просечном оценом не мањом од 7,00, који су диплому стекли на државном  факултету или приватном акредитованом факултету (стечен VII степен високог образовања),
· завршеном државном или приватном акредитованом трогодишњом високом или вишом  школом са просечном оценом не мањом од 7,00 .
Програм стручне праксе траје у складу са законом, односно у складу са актом о организацији и систематизацији послова код послодавца, и то:

· до 12 месеци за лица на стручној пракси са најмање    четворогодишњим  високим   образовањем 
· до 9 месеци за лица на стручној пракси са вишим или високим трогодишњим   образовањем,
Лице које се стручно оспособљавало краће од времена потребног за полагање приправничког/стручног испита, у програм се укључује за преостали период потребан за стицање услова за полагање приправничког, односно стручног испита. 

На конкурс се јављају послодавци: органи града Врања, јавна предузећа, јавне установе, државни органи, образовне институције и остала привредна друштва и предузетници.

По извршеној селекцији послодаваца од стране града Врања и Националне службе за запошљавање – филијала Врање, послодавци ће у складу са потписаним уговорима и одобреним средствима, уз посредовање Националне службе за запошљавање, ангажовати незапослена лица, према датим условима.

Лица код послодаваца прилажу као доказ:

· потврду са факултета са просечном оценом

· доказ да нису обављали стручну праксу до сада и да нису радили у струци

· уверење о држављанству не старије од 6 месеци
· извод из матичне књиге рођених

· доказ о пребивалишту да су лица са територије града Врања

Национална служба за запошљавање – филијала Врање преузима обавезу да изврши посредовање у ангажовању лица са евиденције НСЗ-а, и врши обрачун и исплату накнада на месечном нивоу.
Ангажована лица остварују право на:

· 20.000 динара месечне нето накнаде за лица са завршеним факултетом,

· 18.000 динара месечне нето накнаде за лица са завршеном трогодишњом вишом или високом школом.
· уплату доприноса за случај повреде на раду и професионалне болести, у складу са законом и 

· покриће трошкова полагања стручног/приправничког испита у висини једномесечне новчане помоћи.

II УСЛОВИ И ДОКУМЕНТАЦИЈА ЗА УЧЕСТВОВАЊЕ

Услови:

Право учешћа на Јавном позиву имају : органи града Врања, јавна предузећа, јавне установе, државни органи, образовне институције и остала привредна друштва и предузетници  под условом да:

· су законом или актом о организацији и систематизацији послова код послодавца као услов за рад на одређеним пословима прописана обавеза обављања приправничког стажа;

· имају кадровске и друге капацитете за стручно оспособљавање лица;

· ангажују незапослено лице које: 

· има високо образовање и просечну оцену не мању од 8,00, као основни услов, или високо образовање са просечном оценом не мањом од 7,00 и  више  образовање са просечном оценом не мањом од 7,00, под условима прописаним текстом конкурса
· нема радног искуства у струци или нема радног искуства у својству лица на стручној пракси, довољног за стицање услова за полагање приправничког, односно стручног испита.

· Пријављено је на евиденцији Националне службе за запошљавање, Филијале у Врању, и достави послодавцу уверење о томе.

Послодавац који има до 10 запослених има право да у програм укључи до два незапослена лица, а послодавац који има преко 10 запослених има право да у програм укључи незапослена лица чији број не може бити већи од 20% укупног броја запослених. 

Документација:

· захтев за учешће у програму на прописаном обрасцу 

· фотокопија решења надлежног органа о упису у регистар, уколико подносилац захтева није регистрован у АПР;

· извод из акта о организацији и систематизацији послова, где је као услов за рад на одређеним пословима прописана обавеза обављања приправничког стажа или Изјава послодавца да је за рад на датим пословима потребно претходно обучавање кроз обављање стручне праксе, за тражену школску спрему;
Комисија за праћење и реализацију програма стручне праксе (у даљем тексту Комисија) коју чине представници града Врања и Националне службе за запошљавање Филијала Врање,  доноси одлуку и задржава право да тражи и друге доказе релевантне за одлучивање о поднетом захтеву. 

III ДОНОШЕЊЕ ОДЛУКЕ

На основу поднетих  захтева послодаваца Комисија доноси одлуку у року до 8 дана, од дана завршетка Јавног позива.

Донешене Одлуке, биће објављене на сајту града Врања, и на огласној табли Градске управе града Врања.

IV ЗАКЉУЧИВАЊЕ УГОВОРА

Град Врање, Национална служба за запошљавање и Послодавац закључују уговор, којим се дефинишу међусобна права и обавезе,  у року од 3 дана од дана доношења одлуке.  

Након закључивања уговора између града Врања, Националне службе за запошљавање и Послодавца, и извршене селекције кандидата, Послодавац је у обавези да закључи уговор са лицем на стручној пракси.  
V ОБАВЕЗЕ ПОСЛОДАВЦА 

Послодавац је у обавези да:

· незапосленог оспособи за самосталан рад у струци, у складу са законом, односно актом о организацији и систематизацији послова; 

· незапосленог стручно оспособљава најмање у дужини трајања уговорне обавезе; 
· обезбеди средства за полагање државног стручног испита у колико је актом Послодавца прописана обавеза полагања истог;
· изда потврду о обављеној стручној пракси, односно положеном приправничком/стручном испиту;

· омогући Комисији  контролу реализације уговорних обавеза и врши редовно извештавање
· обавести Комисију  о свим променама које су од значаја за реализацију уговора у року од 8 дана од дана настанка промене.

У случају прекида стручног оспособљавања лица у року од 30 дана од дана отпочињања стручног оспособљавања, послодавац може да изврши замену другим незапосленим лицем које испуњава потребне услове, за преостало време дефинисано уговором.

VI ОСТАЛЕ ИНФОРМАЦИЈЕ  

Захтев за учешће у програму стручне праксе, који се може добити у Градској управи града Врања или на сајту www.vranje.org.rs и сајту НСЗ-а www.nsz.gov.rs , са пратећом документацијом, подноси се Националној служби зазапошљавање, преко писарнице филијале.
Информације о програму могу се добити на следеће бројеве телефона:  у Градској управи 017/402 347, и у Националној служби за запошљавање 017/407 108 и 017/407 109 .

Трајање јавног позива је 15 дана, почев од 28.08.2013.године закључно са 11.09.2013.године.
                                                                                                       ГРАДОНАЧЕЛНИК
                                                                                                     Зоран Антић

